ฮอนด้า

ฮอนด้า มอเตอร์ หรือ บริษัท อุตสาหกรรมและวิจัยฮอนด้า มหาชนจำกัด (ฮนดะ กิเก็ง โคเงียว คะบุชิกิไงฉะ) เป็นบริษัทผู้ผลิต และจำหน่ายรถยนต์จากประเทศญี่ปุ่น โดยมีผลิตภัณฑ์ รถยนต์ รถบรรทุก จักรยานยนต์ เครื่องบิน และเครื่องจักรอุตสาหกรรมหนักอีกหลายประเภท ฮอนด้ามีสำนักงานใหญ่อยู่ที่กรุงโตเกียว ประเทศญี่ปุ่น

**จุดกำเนิด**
ตลอดชีวิตของโซอิจิโร ฮนดะ (พ.ศ. 2449–2534) ผู้ก่อตั้งฮอนด้ามีความสนใจในรถยนต์ เขาทำงานเป็นช่างซ่อมรถที่อู่ Art Shokai ซึ่งเขาปรับแต่งรถและส่งรถเข้าร่วมการแข่งขัน ในปีพ.ศ. 2480 ด้วยเงินทุนจากคนรู้จักชื่อคาโตะ ชิจิโร ฮนดะได้ก่อตั้งบริษัทโทไกเซกิ (Eastern Sea Precision Machine Company) เพื่อผลิตแหวนลูกสูบที่อู่ Art Shokai หลังจากความล้มเหลวในช่วงแรก โทไกเซกิได้รับสัญญาในการจัดหาแหวนลูกสูบให้กับโตโยต้าแต่แพ้สัญญาเนื่องจากผลิตภัณฑ์ของพวกเขามีคุณภาพต่ำ หลังจากเข้าเรียนวิศวกรรมศาสตร์โดยไม่จบการศึกษา และเยี่ยมชมโรงงานต่าง ๆ ทั่วประเทศญี่ปุ่นเพื่อทำความเข้าใจกระบวนการควบคุมคุณภาพของโตโยต้าที่เรียกว่า "5 whys" ให้ดีขึ้น ในปี พ.ศ. 2484 ฮนดะก็สามารถผลิตแหวนลูกสูบจำนวนมากที่โตโยต้ายอมรับได้โดยใช้กระบวนการจ้างแรงงานไร้ทักษะในช่วงสงคราม

**การเสนอการควบรวมกิจการกับนิสสัน**
เมื่อวันที่ 23 ธันวาคม พ.ศ. 2567 ฮอนด้าได้ประกาศอย่างเป็นทางการว่าได้มีการลงนามบันทึกความเข้าใจ (MOU) สำหรับการควบรวมกิจการกับนิสสัน บริษัทผลิตรถยนต์สัญชาติญี่ปุ่น เพื่อขึ้นเป็นบริษัทผลิตรถยนต์ที่ใหญ่เป็นอันดับ 3 ตามยอดขาย มิตซูบิชิ มอเตอร์ส ซึ่งนิสสันถือหุ้นอยู่ 24% ก็ตกลงที่จะเข้าร่วมการเจรจาเช่นกัน

**ในประเทศไทย**
บริษัท ฮอนด้า ออโตโมบิล (ประเทศไทย) จำกัด เริ่มดำเนินธุรกิจในประเทศไทยเมื่อปี พ.ศ. 2526 ซึ่งนับเป็นผู้ผลิตรถยนต์ที่เข้ามาดำเนินธุรกิจในธุรกิจอุตสาหกรรมยานยนต์ไทยรายหลังๆ โดยมีอายุเพียงสามทศวรรษ ปัจจุบันฮอนด้านับเป็นหนึ่งในผู้ผลิตรถยนต์นั่งรายใหญ่ที่สุดของประเทศ มีการเติบโตของยอดจำหน่ายที่รวดเร็วโดยยอดจำหน่ายตั้งแต่เริ่มดำเนินการจนถึงปี พ.ศ. 2549 รวมกว่า 640,000 คัน ปัจจุบันมีผู้จำหน่ายรวม 123 แห่งกระจายอยู่ทั่วประเทศแทบทุกจังหวัด เพื่อให้ครอบคลุมการให้บริการลูกค้าอย่างทั่วถึง
นอกเหนือจากการผลิตรถยนต์นั่งเพื่อจำหน่ายภายในประเทศ ฮอนด้ายังเห็นความสำคัญในการใช้เป็นฐานในการผลิตรถยนต์นั่งเพื่อส่งออกไปยังประเทศต่างๆในแถบภูมิภาคนี้ อันเป็นการสร้างรายได้เข้าสู่ประเทศอีกทางหนึ่งด้วย ซึ่งมีมูลค่าการส่งออกทั้งในรูปรถยนต์สำเร็จรูปและชิ้นส่วน 50,226 ล้านบาทในปี พ.ศ. 2549
ปัจจุบัน ผลิตรถยนต์ฮอนด้าทั้งหมด 15 รุ่น ได้แก่ ฮอนด้า บริโอ, ฮอนด้า บริโอ อเมซ,ฮอนด้า แจ๊ส, ฮอนด้า แจ๊ซ ไฮบริด,ฮอนด้า ซิตี้, ฮอนด้า ซิตี้ CNG, ฮอนด้า ซีวิค , ฮอนด้า ซีวิค ไฮบริด, ฮอนด้า แอคคอร์ด ,ฮอนด้า ซีอาร์-วี , ฮอนด้า ฟรีด ,ฮอนด้า สเตปแวกอน ,ฮอนด้า โมบิลิโอ,ฮอนด้า โอดิสซีย์,ฮอนด้า บีอาร์-วี และฮอนด้า เอชอาร์-วี สำหรับจำหน่ายในประเทศไทยและส่งออกไปยัง 65 ประเทศทั่วโลก นอกจากนี้ ฮอนด้ายังได้ลงทุนสร้างโรงงานผลิตรถยนต์แห่งใหม่มูลค่า 17,150 ล้านบาทในจังหวัดปราจีนบุรี โดยได้เริ่มเปิดสายการผลิตในปี 
พ.ศ. 2559

**อ้างอิง**
  ประวัติฮอนด้า date=2008-10-25 -  รวบรวมข้อมูลของ All New city 2014 โฉมใหม่ในประเทศไทย-  รวบรวมข้อมูลของ All New Jazz 2014 โฉมใหม่ในประเทศไทย-  Honda Mobilio Club เว็บไซต์ของคนรัก ฮอนด้า โมบิลิโอ ในประเทศไทย date=2014-10-29 -  Honda HR-V Club เว็บไซต์ของคนรัก ฮอนด้า เอชอาร์วี ในประเทศไทย date=2014-10-31 -  Honda CR-V Club เว็บไซต์ของคนรัก ฮอนด้า เอชอาร์วี ในประเทศไทย date=2014-10-29 

**แหล่งข้อมูลอื่น**
  เว็บไซต์อย่างเป็นทางการ-  บริษัทฮอนด้าประเทศไทย
ฮอนด้า
หมวดหมู่:ฮอนด้า
หมวดหมู่:บริษัทญี่ปุ่นที่ก่อตั้งในปี พ.ศ. 2491
หมวดหมู่:บริษัทของญี่ปุ่น
หมวดหมู่:บริษัทนานาชาติที่มีสำนักงานใหญ่อยู่ที่ญี่ปุ่น
หมวดหมู่:ผู้ผลิตรถจักรยานยนต์
หมวดหมู่:บริษัทจดทะเบียนในตลาดหลักทรัพย์โตเกียว
หมวดหมู่:การเสนอขายหุ้นครั้งแรกให้แก่สาธารณชนในคริสต์ทศวรรษ 1950